
IRIZPEN PROPOSAMENA, SOZIETATEEN GAINEKO ZERGAREN ARAUTEGIA ALDATZEN DUEN FORU DEKRETUAREN PROIEKTUARI BURUZKOA (KONTSULTA BATZARODEAREN 2021EKO IRAILAREN 23KO BILKURA).
I.- AURREKARIAK
Irizpen honen xede den foru dekretuaren proiektua Ogasun, Finantza eta Aurrekontu Saileko foru diputatuak igorri zuen kontsulta batzorde honetara, bat etorriz Diputatuen Kontseiluaren martxoaren 30eko 40/1999 Foru Dekretuaren 17. artikuluko 1. apartatuan aurreikusitakoarekin. Irizpen eskaerarekin batera, jendaurrean jartzeko izapidearen eta entzunaldi izapidearen emaitzak jasotzen dituen memoria ere gehitu da, bai eta arau inpaktuaren txosten bat eta genero inpaktuaren aldez aurreko ebaluazioaren txosten bat ere, halaxe xedatzen baitu Foru Gobernu Kontseiluaren maiatzaren 23ko 29/2017 Foru Dekretuak, zeinak onesten baititu xedapen orokorrak egiteko prozedura, arau inpaktuari eta genero inpaktuari buruzko txostenak egiteko gidak eta araugintza jarraibideak.
Aipatutako foru dekretuaren proiektuaren bidez, sozietateen gaineko zergaren araudiaren aldaketa onesten da.
II.- OHAR JURIDIKOAK
1.- KONTSULTA BATZORDEAREN ESKUMENA IRIZPENA EMATEKO
Diputatuen Kontseiluaren martxoaren 30eko 40/1999 Foru Dekretuak, 3. artikuluan, Arabako Foru Administrazioaren Kontsulta Batzordearen eskumenak ezartzen ditu, eta haien artean daude irizpena ematea hauei buruz: “Erregelamenduzko xedapenen proiektuak, foru arauak betearazteko emandakoak, gaia lurralde historikoaren eskumen osokoa denean, edo autonomia erkidegoaren legeak betearazteko emandakoak, gaia lurralde historikoak erregelamendu bidez garatzeko denean”.
Zerga arloan lurralde historikoak daukan eskumenari buruz egiten den lehenengo erreferentzia Espainiako Konstituzioaren Lehen Xedapen Gehigarrian aurkitzen dugu. Hau ezartzen du: “Konstituzioak babestu eta onartzen ditu forudun lurraldeetako eskubide historikoak. Foru araubide horren eguneratze orokorra, hala denean, Konstituzioaren eta autonomia estatutuen eremuan burutuko da”.
Horrez gain, Euskal Autonomia Erkidegoko Autonomia Estatutuaren 41.2.a) artikuluak honako hau ezartzen du: “Lurralde historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia itunak berak jaso ditzan arauei eta Autonomia Erkidegoaren baitan helburu horiexetarako Eusko Legebiltzarrak eman ditzanei loturik”.
EAEren eta estatuaren artean sinatutako Ekonomia Itunak, maiatzaren 23ko 12/2002 Legeak onetsitakoak, honako hau ezarri zuen 1.Bat artikuluan:
“Lurralde historikoetako erakunde eskudunek beren zerga sistema eduki, ezarri eta arautu ahal izango dute beren lurraldearen barruan”.
Bestalde, Euskal Autonomia Erkidego osorako erakundeen eta bertako lurralde historikoetako foru erakundeen arteko harremanei buruzko azaroaren 25eko 27/1983 Legeak honako hau ezarri zuen 7.6 artikuluan, foru erakundeen eskumen esklusibo gisa: “Autonomia Estatutuaren 41. artikuluak esaten dituenak eta, oro har, Ekonomia Itunaren Legeak edo zerga alorreko beste arau edo manu batzuek emanda izan ditzaketen guztiak”.
Euskal Autonomia Erkidegoarekiko Ekonomia Ituna onesten duen maiatzaren 23ko 12/2002 Legeak, 14. artikuluan, honako hau ezarri zuen sozietateen gaineko zergari aplikagarria zaion araudiari dagokionez:
“Sozietateen gaineko Zerga itundutako zerga da, eta araudi autonomoaren pean egongo da zerga-egoitza Euskadin duten subjektu pasiboen kasuan”.
Hori ikusita, ondorioztatzen da sozietateen gaineko zergari buruzko arloa Arabako Lurralde Historikoaren eskumen esklusiboa dela eta, ondorioz, Sozietateen gaineko Zergari buruzko abenduaren 13ko 37/2013 Foru Arauaren araudiaren garapenaren aldaketak kontsulta batzordearen derrigorrezko irizpena jaso behar duela.
2.- ERAKUNDE ESKUMENA ETA ARAUGINTZAKO GAIKUNTZA
Arabako Zergei buruzko Foru Arau Orokorraren 4.1 artikuluak Arabako Foru Aldundiari esleitzen dio zerga arauak garatzeko arau eskumena; nolanahi ere, tokiko zergei dagokienez, badira toki erakundeei dagozkien eskumenak ere. 
Bestalde, Arabako Foru Aldundiaren Antolaketa, Funtzionamendu eta Araubide Juridikoari buruzko abenduaren 18ko 52/92 Foru Arauaren 7.2 artikuluak hau ezartzen du: “Araudi ahalmena baliatuz, Diputatuen Kontseiluari dagokio foru arauak garatu eta egikaritzeko araudiak onartzea, foru dekretuen bitartez”.
3.- PROZEDURA 
Prozedura izapidetzean bete egin dira xedapen orokorrak egiteari dagokionez indarrean dauden arauak eta proposamena aurkezteko eskumena duen erakundeari dagozkionak, bai eta arau inpaktuari, eragin ekonomikoari, aurrekontuko eraginari eta genero inpaktuaren aldez aurreko ebaluazioari buruzko txostenak emateari buruzkoak ere, eta batzordeari kontsulta eskatzeari eta onesteko eskumena duen erakundeari dagozkionak.
Hain zuzen ere, Foru Gobernu Kontseiluaren maiatzaren 23ko 29/2017 Foru Dekretuaren 9. artikuluan ezarritakoari erreparatuz, proiektuaren aurrerapenaren aldez aurreko kontsulta publikoa egin da, baliabide telematikoen bitartez, Arabako Foru Aldundiaren web orriaren bidez. Espedientean izapide horren emaitzei buruzko memoria jaso da, 2021eko uztailaren 5ekoa, eta bertan ageri da ez dela erregistratu aintzat hartu beharreko proposamen edo oharrik.
Halaber, Foru Gobernu Kontseiluaren maiatzaren 23ko 29/2017 Foru Dekretuaren 13. artikuluan ezarritakoari erreparatuz, proiektuaren aurrerapena jendaurrean jartzeko eta informazioa emateko izapidea egin da, baliabide telematikoen bitartez, Arabako Foru Aldundiaren web orriaren bidez. Espedientean izapide horren emaitzei buruzko memoria jaso da, 2021eko uztailaren 22koa, eta bertan ageri da ez dela erregistratu aintzat hartu beharreko proposamen edo oharrik.
Bestalde, 2021eko uztailaren 5ean, Zerga Araudiaren Zerbitzuak genero inpaktuaren txosten bat eman zuen, zeina foru aldundi honetako Berdintasun, Lankidetza eta Kulturartekotasun Zerbitzuak baliozkotu baitzuen, 2021eko uztailaren 15eko txostenaren bitartez.
III.- FORU DEKRETUAREN EGITURA
Foru dekretuaren proiektuak honako atal hauek dauzka: zioen azalpen bat, apartatu bakarra duen xedapen zati bat eta azken xedapen bakar bat, zeinak zehazten baitu foru dekretua indarrean sartuko dela ALHAOn argitaratu eta hurrengo egunean. 
Proposatutako aldaketek honako xedapen honetan daukate eragina:
· Abuztuaren 1eko 41/2014 Foru Dekretua, Sozietateen gaineko Zergaren arautegia onesten duena.
IV. ARAUDI PROPOSAMENAREN ANALISIA 
Sozietateen gaineko Zergari buruzko abenduaren 13ko 37/2013 Foru Arauaren 25 bis artikuluak 1. apartatuan adierazten duenez, finantza gastuak kengarriak izango dira, ekitaldiko mozkin operatiboaren ehuneko 30eko mugaraino, eta hurrengo apartatuetan zenbait baldintza eta berezitasun ezartzen dira horretarako.
Zortzigarren apartatuak, zehazki, ezartzen du ezen Merkataritza Kodearen 42. artikuluan xedatutakoaren ondorioetarako sozietate talde bateko kide diren zergadunek proposamena aurkeztu ahal izango diotela zerga administrazioari, beren finantza gastu garbiei 25 bis artikuluaren 1. apartatuan ezarritako muga baino goragokoa aplikatzeko. Muga horrek oinarri izango du taldearen hirugarrenekiko finantza gastu garbiak sozietate taldearen mozkin operatiboarekin alderatuta ateratzen den koefizientea.
Hori kontuan hartuta, 41/2014 Foru Dekretua aldatzen duen foru dekretuaren proiektu honek araudi bidez garatzen du arau aldaketa hori, eta 8.bis artikulu berri bat sartzen du, zeinak baldintzak ezartzen baitizkio finantza gastuen kengarritasunari muga handiagoa aplikatzeko zerga administraziori aurkeztu beharreko proposamenari.
Bestalde, Arabako Zergei buruzko otsailaren 28ko 6/2005 Foru Arau Orokorraren 90. artikuluaren arabera, hau da pertsona fisikoek zein juridikoek, publikoek zein pribatuek, duten betebeharretako bat: “euren zerga betebeharren inguruko denetariko datu, txosten, aurrerakin eta frogagiriak, zerga ordainketan eragina izan dezaketenak, eman behar dizkiote Zerga Administrazioari, bai eta beste pertsona batzuekin izan dituzten harreman ekonomiko, profesional edo finantzarioen ondoriozko guztiak ere”.
Horren babesean, aldatu egiten da Espainiako eta Europako interes ekonomikoko taldeen eta aldi baterako enpresa elkarteen betebeharrak arautzen dituen araudiaren 41. artikuluaren 1. apartatuaren b) letra, honako honi dagokionez: zerga horren autolikidazioarekin batera, Espainiako lurraldean bizi diren bazkideen edo zergaldiaren azken egunean bazkide izaerari dagozkion eskubide ekonomikoak dituzten pertsonen edo erakundeen zerrenda aurkezteko betebeharra.
Aldaketa horrek berekin dakar, lehen aipatutako datuekin batera, aitortu behar izatea zergari buruzko foru arauaren 25 bis artikuluaren arabera zergaldian interes ekonomikoko elkartean kenkaririk izan ez duten gastu finantzario garbien zenbatekoa. <0}
Horrez gain, aldatu egiten da 41. artikuluaren 1. apartatuaren b) letraren 5. apartatua, kenkarien oinarriaren berri emateko betebeharretik salbuesteko zergari buruzko foru arauaren 62. artikulutik 64. artiklura bitartekoetan jasotakoak (ikerketa eta garapenarengatiko eta berrikuntza teknologikoarengatiko kenkariak), kontabilitate irizpideen arabera interes ekonomikoko elkarteari egindako ekarpenak ezaugarri bereziko ondare tresnatzat kalifikatu behar zaizkien bazkideei dagokienez.
V. ONDORIOAK
Foru dekretuaren proiektuak ordenamendu juridikoa betetzen du eta araudian ezarritako lege gaikuntza eta eskumen arloko esparruaren barruan eman da.

